CELEX: 32018D1499
Language: ro
Date: 2018-10-08 00:00:00
Title: Decizia de punere în aplicare (UE) 2018/1499 a Comisiei din 8 octombrie 2018 de modificare a Deciziei de punere în aplicare (UE) 2018/954 de stabilire a anumitor măsuri de protecție pentru prevenirea răspândirii pestei micilor rumegătoare în Bulgaria [notificată cu numărul C(2018) 6662] (Text cu relevanță pentru SEE.)

9.10.2018   
               
               
                  RO
               
               
                  Jurnalul Oficial al Uniunii Europene
               
               
                  L 253/76
               
            
         DECIZIA DE PUNERE ÎN APLICARE (UE) 2018/1499 A COMISIEI
         din 8 octombrie 2018
         de modificare a Deciziei de punere în aplicare (UE) 2018/954 de stabilire a anumitor măsuri de protecție pentru prevenirea răspândirii pestei micilor rumegătoare în Bulgaria
         
            
               [notificată cu numărul C(2018) 6662]
            
         
         (Numai textul în limba bulgară este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
         având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
         întrucât:
         
                     (1)
                  
                  
                     Pesta micilor rumegătoare (PPR) este o boală virală gravă care afectează rumegătoarele mici, și anume ovinele și caprinele, și care se transmite în principal prin contact direct. Morbiditatea și mortalitatea cauzate de PPR pot fi foarte ridicate, în special în zonele în care PPR apare pentru prima dată, și pot cauza grave prejudicii economice sectorului agricol. PPR nu este transmisibilă la om. PPR este endemică în multe țări din Africa, din Orientul Mijlociu și din Asia, generând preocupări grave pentru sănătatea și bunăstarea animalelor.
                  
               
                     (2)
                  
                  
                     Directiva 92/119/CEE a Consiliului (3) stabilește măsurile generale care trebuie luate pentru controlul anumitor boli ale animalelor, inclusiv al PPR. Printre acestea se numără măsuri de control care trebuie luate în caz de suspiciune și de confirmare a PPR într-o exploatație. Aceste măsuri de control includ, de asemenea, instituirea unor zone de protecție și de supraveghere în jurul focarelor epidemice, precum și alte măsuri suplimentare pentru a controla răspândirea bolii respective.
                  
               
                     (3)
                  
                  
                     La 23 iunie 2018, Bulgaria a notificat Comisiei și celorlalte state membre prezența unui focar de PPR în trei exploatații de rumegătoare mici ale căror animale pasc împreună în comuna Bolyarovo din regiunea Yambol, Bulgaria. Un al doilea focar a fost notificat la 28 iunie 2018, în regiunea Burgas.
                  
               
                     (4)
                  
                  
                     Bulgaria a luat măsurile de control prevăzute în Directiva 92/119/CEE, în special, „depopularea totală” a efectivelor contaminate, precum și stabilirea unor zone de protecție și de supraveghere în jurul focarelor în conformitate cu directiva respectivă. Supravegherea a fost, de asemenea, intensificată în comunele învecinate cu zonele afectate, precum și în comunele situate la frontiera Uniunii cu țări terțe care nu sunt indemne de PPR.
                  
               
                     (5)
                  
                  
                     Pentru a preveni propagarea bolii în alte zone din Bulgaria, precum și în alte state membre și în țări terțe, Comisia a luat ulterior măsuri suplimentare prin adoptarea Deciziei de punere în aplicare (UE) 2018/954 a Comisiei (4), care prevede măsuri de protecție suplimentare și interzice expedierea transporturilor de rumegătoare mici și introducerea pe piață a anumitor produse derivate de la rumegătoare mici din comunele Bolyarovo și Elhovo din regiunea Yambol și din comunele Sredets, Sozopol, Primorsko, Malko Tarnovo și Tsarevo din regiunea Burgas.
                  
               
                     (6)
                  
                  
                     De la adoptarea Deciziei de punere în aplicare (UE) 2018/954, Bulgaria a notificat Comisiei încă cinci noi focare de PPR, toate în cadrul zonelor de restricție din regiunea Yambol a statului membru respectiv.
                  
               
                     (7)
                  
                  
                     La 18 septembrie 2018, Bulgaria a notificat Comisiei și celorlalte state membre rezultatele unei supravegheri serologice efectuate în jurul focarelor de PPR confirmate anterior. Potrivit rezultatelor acestei supravegheri, în exploatații situate în zonele de restricție au fost detectate animale care prezentau anticorpi împotriva virusului PPR, fără a se raporta manifestări clinice ale bolii. Unele dintre aceste exploatații sunt situate foarte aproape de granița dintre zonele de restricție respective și restul teritoriului Bulgariei, în care nu s-a raportat până în prezent niciun focar de PPR.
                  
               
                     (8)
                  
                  
                     Ca urmare a situării animalelor seropozitive și a absenței manifestărilor clinice, este necesar să se extindă zona în care se aplică măsuri de protecție suplimentare pentru PPR și să se pună în aplicare în această nouă zonă măsuri de protecție suplimentare care să interzică expedierea de transporturi de rumegătoare mici și de anumite produse derivate de la rumegătoare mici, pentru a se preveni orice posibilă răspândire a PPR. Prin urmare, Decizia de punere în aplicare (UE) 2018/954 trebuie modificată în consecință.
                  
               
                     (9)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            După articolul 3 din Decizia de punere în aplicare (UE) 2018/954, se introduce următorul articol 3a:
            
               
                  „Articolul 3a
                  
                     (1)   Bulgaria interzice expedierea următoarelor mărfuri în interiorul zonelor enumerate în anexă:
                     
                                 (a)
                              
                              
                                 rumegătoare mici;
                              
                           
                                 (b)
                              
                              
                                 material seminal, ovule și embrioni de rumegătoare mici.
                              
                           
                  
                     (2)   Prin derogare de la interdicția prevăzută la alineatul (1) din prezentul articol, autoritatea competentă poate autoriza circulația micilor rumegătoare către o destinație situată în interiorul zonelor enumerate în anexă, cu condiția ca exploatația de origine să nu facă obiectul niciuneia dintre restricțiile prevăzute în Directiva 92/119/CEE în legătură cu pesta micilor rumegătoare și ca micile rumegătoare să respecte următoarele condiții:
                     
                                 (a)
                              
                              
                                 toate rumegătoarele mici din exploatația de origine au fost verificate clinic în ziua expedierii și nu au prezentat niciun simptom clinic de pestă a micilor rumegătoare;
                              
                           
                                 (b)
                              
                              
                                 rumegătoarele mici sunt expediate direct către un abator desemnat de autoritatea competentă care este situat în zonele enumerate în anexă, pentru a fi sacrificate imediat;
                              
                           
                                 (c)
                              
                              
                                 rumegătoarele mici au fost supuse unui test de diagnosticare pentru detectarea prezenței anticorpilor împotriva pestei micilor rumegătoare, care a avut rezultate negative, cu cel mult șapte zile înainte de data expedierii;
                              
                           
                                 (d)
                              
                              
                                 la exploatația de origine s-a efectuat o testare serologică, cu cel mult 14 zile înainte de data expedierii, care a implicat eșantionarea unui număr suficient de rumegătoare mici pentru a detecta cel puțin o seroprevalență de 5 % cu un nivel de încredere de 95 %, iar rezultatele au fost negative.”
                              
                           
               
            
         
         
            Articolul 2
            Anexa la Decizia de punere în aplicare (UE) 2018/954 se înlocuiește cu textul anexei la prezenta decizie.
         
         
            Articolul 3
            Prezenta decizie se adresează Republicii Bulgaria.
         
         
            Adoptată la Bruxelles, 8 octombrie 2018.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 395, 30.12.1989, p. 13.
         
            (2)  JO L 224, 18.8.1990, p. 29.
         
            (3)  Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (JO L 62, 15.3.1993, p. 69).
         
            (4)  Decizia de punere în aplicare (UE) 2018/954 a Comisiei din 4 iulie 2018 de stabilire a anumitor măsuri de protecție pentru prevenirea răspândirii pestei micilor rumegătoare în Bulgaria (JO L 168, 5.7.2018, p. 7).
      
      
         
            ANEXĂ
            Următoarele provincii din Bulgaria:
            
                        —
                     
                     
                        provincia Yambol;
                     
                  
                        —
                     
                     
                        provincia Burgas;
                     
                  
                        —
                     
                     
                        provincia Haskovo.